**Najčastejšie otázky pri zápise dieťaťa na plnenie povinnej školskej dochádzky**

**Čo môžete očakávať za neprihlásenie dieťaťa na plnenie povinnej školskej dochádzky?**

Rodič alebo zákonný zástupca žiaka je zo zákona povinný doviesť dieťa na zápis a zapísať školopovinné dieťa riadne do základnej školy. Neprihlásenie dieťaťa sa považuje za priestupok, za ktorý možno uložiť pokutu do výšky 331,94 eura.

**Existuje možnosť predčasného nástupu do školy?**

Ak zákonný zástupca dieťaťa požiada o to, aby bolo na plnenie povinnej školskej dochádzky výnimočne prijaté dieťa, ktoré nedovŕšilo šiesty rok veku, je povinný k žiadosti predložiť súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast.

**Čo ak s dieťaťom, ktoré by malo nastúpiť školskú dochádzku, žijete v zahraničí alebo plánujete do zahraničia odísť?**

Dieťa musí byť riadne prihlásené do kmeňovej školy v Slovenskej republike (teda tam, kam patrí podľa školského obvodu). Pri zápise zákonný zástupca oznámi, že dieťa bude študovať v zahraničí a zároveň písomne požiada riaditeľa školy o povolenie študovať v zahraničí.

**Čo ak má dieťa dvojité občianstvo a trvale žije na území iného štátu?**

V tomto prípade by ste už na Slovensku nemali nič riešiť, pokiaľ dieťa plánujete zaškoliť v krajine, kde má druhé občianstvo.

**Čo je spádová škola?**

Spádová škola je základná škola so sídlom v školskom obvode, v ktorom má žiak trvalý pobyt. Školské obvody sú zriadené z dôvodu, aby každé dieťa malo zaručené miesto v škole na povinnú školskú dochádzku. Rozhodnutie o tom, ktoré oblasti (ulice) budú priradené k danému školskému obvodu, je v kompetencii zriaďovateľa školy (Mesto Dunajská Streda).

**Môže rodič zapísať dieťa do školy, ktorá nepatrí do jeho školského obvodu?**

Rodič môže pre budúceho školáka vybrať ktorúkoľvek základnú školu, to znamená aj takú, ktorá nie je v školskom obvode, v ktorom má dieťa trvalý pobyt (Zákon o výchove a vzdelávaní č. 245/2008, §20, ods.5).

**Je povinnosťou riaditeľa školy prijať všetkých žiakov, ktorí sa zúčastnia zápisu do jeho školy?**

Riaditeľ spádovej školy má povinnosť prednostne prijať žiakov s miestom trvalého pobytu v príslušnom školskom obvode. Žiakov z iných spádových škôl môže prijať do naplnenia kapacitných možností školy.

**Existuje možnosť „online zápisu" dieťaťa do školy prostredníctvom internetu?**

Súčasná platná legislatíva nepozná termín „online zápis", prípadne "zápis cez internet" do 1. ročníka základnej školy a to ani v prípade, ak by zákonný zástupca dieťaťa bol vlastníkom elektronického občianskeho preukazu.

Škola poskytuje rodičom z databázy možnosť v predstihu vyplniť Dotazník k zápisu do 1. ročníka ZŠ na školský rok 2019/2020, ktorý škola bude žiadať pri zápise do 1. ročníka. Výhodou tohto spôsobu je, že rodič môže príslušné údaje a informácie vypísať doma a zaslať ich na e-mailovú adresu školy. V deň zápisu mu potom škola predloží už vyplnený dotazník na podpis, prípadne na doplnenie niektorých údajov.

Stále platí, že zákonný zástupca musí Dotazník k zápisu do 1. ročníka ZŠ na školský rok 2019/2020 podpísať osobne, inak nebude zápis právoplatný.

**Môže rodič zmeniť základnú školu po zápise do prvého ročníka?**

Rodič alebo zákonný zástupca žiaka má právo zmeniť základnú školu, do ktorej pôvodne svoje dieťa zapísal. Mal by si však zistiť, či základná škola, do ktorej chce svoje dieťa prehlásiť, je schopná žiaka prijať. Riaditeľ novej školy musí s prijatím žiaka súhlasiť. Odmietnuť ho môže vtedy, ak by boli všetky triedy príslušného ročníka plne obsadené. Má však povinnosť prijať žiaka, ak škola patrí do školského obvodu, v ktorom má dieťa trvalý pobyt (spádová škola pre dieťa). V prípade, že je voľné miesto, zapíše rodič alebo zákonný zástupca dieťa do tejto základnej školy.

Rodič by mal ohlásiť túto zmenu riaditeľovi školy, ktorú pôvodne malo dieťa po zápise navštevovať.

O zmene školy dieťaťa by mal informovať aj riaditeľ novej školy a to riaditeľa pôvodnej školy i jej zriaďovateľa.

**Je možné zapísať dieťa do školy bez toho, aby sa zúčastnilo na zápise?**

Ak je dieťa v čase zápisu choré, alebo sa z iných dôvodov nemôže zúčastniť na zápise, rodič alebo iný zákonný zástupca by sa mal obrátiť na riaditeľa školy a dohodnúť sa na spôsobe zápisu.

**Môže dieťa k zápisu priviesť babička?**

Nie. Požiadať školu o prijatie k plneniu povinnej školskej dochádzke môže iba jeden zo zákonných zástupcov (matka, otec príp. iná osoba, ktorej bolo dieťa zverené do osobnej starostlivosti).

**Je potrebné v deň zápisu uviesť, či dieťa bude navštevovať školský klub detí, náboženskú alebo etickú výchovu, resp. stravovať sa v školskej jedálni?**

Škola môže zisťovať predbežný záujem o školský klub detí, náboženskú alebo etickú výchovu školské stravovanie a pod., tieto údaje však pre rodiča nie sú záväzné, slúžia škole najmä na spresnenie jej organizačných a personálnych potrieb pre ďalší školský rok.

**Ako budú žiaci rozdelení do jednotlivých 1. tried?**

Žiaci budú rozdelení s prihliadnutím k veku, pohlaviu a predchádzajúcemu predškolskému vzdelávaniu (materská škola, z ktorej dieťa prichádza) a podľa výsledku zápisu. Žiaci s odkladom z minuloročného zápisu budú rovnomerne rozdelení do jednotlivých tried. Pri rozdeľovaní sa prihliada na to, aby bolo dieťa v triede s kamarátom či kamarátkou. Upozorňujeme, že nie vždy je možné vyhovieť všetkým želaniam rodičov.

**Čo robiť v prípade, že dieťa ešte nie je dostatočne zrelé na školskú dochádzku?**

Ak dieťa po dovŕšení šiesteho roku veku nedosiahlo školskú spôsobilosť, riaditeľ školy rozhodne o odklade začiatku plnenia povinnej školskej dochádzky o jeden školský rok.

Súčasťou žiadosti zákonného zástupcu je:

* + odporučenie všeobecného lekára pre deti a dorast (pediater)
  + odporučenie príslušného zariadenia výchovného poradenstva a prevencie (CPPPaP).

**Navštevoval žiak nultý ročník?**

Ak žiak navštevoval nultý ročník v inej ako spádovej škole, je rodič povinný priniesť doklad (vysvedčenie) o absolvovaní nultého ročníka. Škola si o žiakovi, ktorú navštevoval vyžiada potrebnú dokumentáciu.

**Dostanú rodičia prijatých žiakov podrobnejšie informácie pred nástupom do 1. triedy?**

Áno. Na prvej informatívnej rodičovskej schôdzi, ktorá sa uskutoční 2. septembra 2019 po slávnostnom otvorení školského roka 2019/2020. Rodičia prijatých žiakov dostanú od triednych učiteliek informácie o pomôckach a učebných textoch, ktoré žiaci dostanú zdarma a dozvedia sa, ktoré ďalšie pomôcky budú musieť zakúpiť. Zároveň sa dozvedia podrobnosti o organizácii školského roka a informácie súvisiace so základným vzdelávaním a chodom školy.

**Zmeny, ktoré sa udiali od zápisu**

sú zákonní zástupcovia žiaka povinní nahlásiť triednemu učiteľovi ako je napr. zmena rodinných pomerov, trvalého bydliska, telefónneho čísla a pod.

**Aké záujmové krúžky poskytuje škola?**

Prehľad (zoznam) záujmových krúžkov a prihlášky na krúžky budú rodičom k dispozícii v septembri 2019.

**Deň otvorených dverí**

**Dni otvorených dverí na našej škole neorganizujeme. Stretnutie rodičov budúcich prvákov s pedagogickými pracovníkmi spojenou s prehliadkou priestorov školy sa dá uskutočniť po dohovore s riaditeľom školy.**